**Obrazložitev Akta o spremembah Akta o metodologiji za pripravo in ocenitev naložbenega načrta distribucijskega operaterja električne energije**

Agencija za energijo (v nadaljevanju: agencija) je na podlagi šestega odstavka 118. člena Energetskega zakona (Uradni list RS, št. 17/14 in 81/15, v nadaljevanju: EZ-1) zadolžena za izdajo Akta o metodologiji za pripravo in ocenitev naložbenega načrta distribucijskega operaterja električne energije (v nadaljevanju: akt).

Agencija za energijo je decembra 2014 izdala Akt o metodologiji za pripravo in ocenitev naložbenega načrta distribucijskega operaterja električne energije. Distribucijski operater je v skladu s tem aktom pripravil naložbeni načrt za regulativno obdobje 2016 – 2018 in ga predložil agenciji. V pripravah na naslednje regulativno obdobje 2019 – 2021 je agencija pregledala akt in ugotovila, da nekatere spletne povezave do virov podatkov iz Priloge III akta, ki so potrebni za izdelavo ekonomske ocene naložbenega načrta, niso več veljavni, ter da se nekateri podatki o neprekinjenosti napajanja ne objavljajo več v Poročilu o stanju na področju energetike.

Agencija je pripravila predlog sprememb Priloge III akta, ki obsegajo splošnejše sklicevanje na informacijske portale in poročila, ki so vir podatkov za izdelavo naložbenega načrta. Namesto spletnih povezav se v aktu ohrani samo naziv informacijskega portala, ki je vir podatkov (npr. Informacijski portal energetika, Statistični urad RS), namesto sklica na Poročilo o stanju na področju energetike pa se akt sklicuje na Poročilo o kakovosti oskrbe z električno energijo.

Osnutek sprememb akta agencija ni posredovala v javno obravnavo, saj gre za manjše spremembe tega akta, ki nimajo posledic za operaterje in za uporabnike sistemov.

Akt o spremembah akta bo začel veljati naslednji dan po objavi v Uradnem listu Republike Slovenije.